Doktorsgraad aan Noord-Koreaanse diktatorKim Jong-un Die HELP-universiteit van Maleisië het pas ‘n doktorsgraad in die ekonomie aan Kim Jong-un, diktator van Noord-Korea toegeken. Die feit dat dit juis in ekonomie is wat Kim vereer is, laat die oë rek, aangesien Noord-Korea se ekonomie noustrop trek en hongersnood gereeld voorkom. As motivering vir die toekenning sê die universiteit dit is weens Kim se “onvermoeide ywer vir die onderwys en welsyn van sy mense.” Nog ‘n Maleisiese universiteit, Limkokwing, het onlangs die oë laat rek toe ‘n eredoktorsgraad in medemenslikheid aan pres. Jacob Zuma toegeken is. Volgens die universiteit is die eredoktorsgraad toegeken weens die “passie, verbintenis en toewyding” waarmee Zuma aan Suid-Afrika bou. Volgens die Suid-Afrikaanse regeringsbronne is die eredoktorsgraad egter vir leierskap toegeken.